**Plastika Skaza je Managerkam prijazno podjetje 2013**

Sekcija managerk je v okviru Managerskega kongresa, 26. septembra 2013, družbi Plastika Skaza, d.o.o., podelila priznanje Managerkam prijazno podjetje 2013. S podelitvijo priznanja želi sekcija managerk pri Združenju Manager izpostaviti pomen in vlogo vodilnih in vodstvenih žensk, tako v podjetju kot v širši družbi. Priznanje je letos podeljeno enajstič.

**Obrazložitev**

**Uspešen prehod na novo generacijo**

Plastika Skaza je velenjska družba, ki se ukvarja z brizganjem plastike in predelavo plastičnih mas. Začetki podjetja segajo v leto 1975, ko sta zakonca Skaza sprejela pogumno odločitev in se na 32 kvadratih v skromni garaži pričela ukvarjati z obrtniško dejavnostjo predeleva plastičnih mas. Potencial majhnega podjetja so prepoznali tudi v Gorenju, z njihovo pomočjo pa se je Plastika Skaza prebila tudi na trg nekdanje Jugoslavije. Ob prelomu stoletja je vodenje podjetja prevzel sin Igor Skaza, ki je podjetje uspešno popeljal na trg avtomobilske in pohištvene industrije. Pri vodenju poslov se je Igorju Skazi pred osmimi leti pridružila soproga Tanja Skaza, ki je zaslužna, da je podjetje razširilo svoj program in proizvodnjo usmerilo na trg končnih potrošnikov z naravi prijaznimi izdelki in tistimi, izdelanimi iz reciklirane plastike. Močna konkurenca jih je spodbudila k še večjemu razvoju in dizajnu svojih izdelkov. To je podjetju prineslo večjo prepoznavnost, dvig dobičkonosnosti in dodane vrednosti.

**V vodstvu podjetja kar 57 % managerk**

Danes v Plastiki Skaza ustvarja že okoli 200 oseb. V zadnjih treh letih je bila povprečna letna stopnja rasti števila zaposlenih kar 23-odstotna. Med zaposlenimi je 45 % žensk. Na vodstvenih položajih je bilo lani 36 % managerk, letos pa so se vodstveni ekipi pridružile še tri sodelavke in je njihov delež narastel na 57 %. V podjetju zagovarjajo načelo enakosti, zato spodbujajo razvoj zaposlenih, ne glede na spol. V celostni razvojni strategiji naslednjih pet let, je razvoj kadrov izpostavljen kot prioriteta, saj v zaposlenih vidijo ključ do uspeha. Zato se v Plastiki Skaza lotevajo projektov, ki spodbujajo njihov razvoj: poglabljanje medosebnih odnosov, vseživljenjska karierna orientacija, štipendije, izobraževanje zaposlenih, uvajajo pa tudi vitko organizacijo, s katero bodo zaposlenim olajšali doseganje rezultatov. Že drugo leto zapored je Plastika Skaza med finalisti Zlate niti v kategoriji srednje velikih podjetij.

**Med kupci svetovni velikani**

Podjetje kar 95 % prihodkov ustvari na tujih trgih. Vrhunska tehnološka opremljenost jim omogoča sodelovanje z uglednimi podjetji v Evropi v avtomobilski,  elektro in pohištveni panogi. Že več kot 20 let sodelujejo s švedsko Ikeo in Gorenjem, njihovi izdelki pa se nahajajo tudi v vozilih Opel, Fiat in Jaguar. Zadnjih nekaj let je podjetje ustvarilo dve prepozvani blagovni znamki: Cuisine so kuhinjski pripomočki, narejeni iz zdravju prijaznih materialov, ki se lahko reciklirajo, in so plod sodelovanja s slovenskimi oblikovalci; Organko je napreden koš za biološke odpadke izdelan iz reciklirne plastike, ki omogoča naravi prijazno shranjevanje bioloških odpadkov v gospodinjstvu. Plastika Skaza se usmerja v nove materiale, skladno s filozofijo podjetja o varovanju okolja in globalnim trendom o biorazgradljivi plastiki. V naslednjih letih načrtujejo še selitev proizvodnje na novo lokacijo.

Uspešnost njihove strategije je potrjena tudi v številkah: prihodki so v zadnjih treh letih rasli s povprečno 32-odstotno letno stopnjo rasti in so lani presegli 20 milijonov evrov, kar je 78 % več kot pred tremi leti. Čista donosnost kapitala je znašala 14 % in je enkrat višja od povprečja panoge. Za letos načrtujejo podvojitev dobička.Kar dve tretjini dobička podjetje vloži v raziskave in razvoj ter marketing, povprečna stopnja rasti vlaganj v zadnjih treh letih pa se je kar podvojila. Podjetje se uvršča tudi med 50 podjetij z najvišjo boniteto v Sloveniji po metodologiji Dun&Bradstreet.

*Vlaganje v izboljšave in inovacije, tehnološki razvoj, število managerk na vodilnih mestih, visoka rastprihodkovin sistematičen razvoj zaposlenih so razlogi, da sekcija managerk podjetju Plastika Skaza podeljuje priznanje Managerkam prijazno podjetje 2013.*

**O priznanju**

Več o priznanju najdete na <http://www.zdruzenje-manager.si/priznanja/managerkam-prijazno-podjetje>. Članice komisije: Sonja Gole (predsednica), Violeta Bulc, Pia B. Jurjaševič, Aleksandra Kanjuo Mrčela, Medeja Lončar, Natalija Postružnik in Sonja Šmuc.